แบบ 56 - 1

ส่วนที่ 1

ข้อมูลสรุป (Executive Summary)

บริษัท ไพลอน จำกัด (มหาชน) (“บริษัท”) ปัจจุบันดำเนินธุรกิจเป็นผู้รับเหมาก่อสร้างงานฐานราก
ได้แก่ งานเสาเข็มเจาะ งานปรับปรุงคุณภาพดินโดยวิธีอัดฉีดซีเมนต์ด้วยแรงดันสูง
และงานกำแพงกันดินชนิดไดอะแฟรม บริษัทได้ก่อตั้งและเริ่มดำเนินการในปี 2545
จากการรวมตัวกันของวิศวกรที่เล็งเห็นถึงโอกาสทางธุรกิจจากการที่ภาวะเศรษฐกิจเริ่มฟื้นตัวขึ้น
โดยมีตระกูลแสงอารยะกุลเป็นผู้ลงทุนหลัก

บริษัทประกอบธุรกิจรับเหมาก่อสร้างงานฐานรากโดยแบ่งออกเป็น 3 สายงานหลัก ดังนี้

งานเสาเข็มเจาะ (Bored Pile)
เสาเข็มเจาะเป็นเสาเข็มที่นิยมใช้กับการก่อสร้างฐานรากของโครงสร้างขนาดใหญ่
และโครงสร้างอาคารในบริเวณที่มีพื้นที่จำกัด
นอกจากนี้เสาเข็มเจาะยังลดมลภาวะเรื่องเสียงและแรงสั่นสะเทือนเมื่อเทียบกับการใช้เสาเข็มตอก
การก่อสร้างเสาเข็มเจาะนั้นสามารถปรับเปลี่ยนขนาดได้ จากขนาดเส้นผ่าศูนย์กลางน้อยกว่า 50
เซนติเมตร จนถึงมากกว่า 1 เมตรขึ้นไป และทำได้ถึงความลึกมากกว่า 60 เมตร
ขึ้นอยู่กับการออกแบบกำลังรับน้ำหนักของเสาเข็มโดยวิศวกร และสภาพชั้นดินในแต่ละพื้นที่

ทั้งนี้ ผู้ประกอบการเสาเข็มเจาะขนาดใหญ่ ในปัจจุบันมีจำนวน 7 ราย ได้แก่ บมจ. ไพลอน บมจ.
ซีฟโก้ บจ. ไทยบาวเออร์ บจ. อิตัลไทย เทรวี่ บจ. สยามโทเนะ บจ. พร้อมมิตร คอนกรีต
และบจ. สแตนด์ไพล์ โดยบริษัทเป็นผู้ประกอบการงานฐานราก 1 ใน 3 รายใหญ่

งานปรับปรุงคุณภาพดิน (Ground Improvement)
มีวัตถุประสงค์เพื่อเพิ่มเสถียรภาพให้กับโครงสร้างของดินเดิม
ทำให้ดินมีกำลังรับน้ำหนักมากขึ้นและป้องกันการเคลื่อนตัวของดิน
โดยบริษัทมีการให้บริการงานประเภทนี้โดยวิธีการอัดฉีดซีเมนต์ด้วยแรงดันสูง (Jet Grouting)
ที่ความดันประมาณ 200 ถึง 400 บาร์ ทั้งนี้มีผู้ประกอบการหลักเพียง 2 รายในสาขานี้ คือ บจ.
ซอยล์กรีต เทคโนโลยี และบริษัท เท่านั้น

งานก่อสร้างกำแพงกันดินชนิดไดอะแฟรม (Diaphragm Wall)
กำแพงกันดินชนิดไดอะแฟรมเป็นการก่อสร้างกำแพงโดยมีวัตถุประสงค์เพื่อใช้เป็นโครงสร้างรับน้ำหนักและป้องกันการเคลื่อนตัวของดินทางด้านข้าง
ซึ่งส่วนใหญ่จะใช้เพื่อเป็นโครงสร้างของชั้นจอดรถใต้ดิน
กำแพงอาคารผู้โดยสารสำหรับระบบรถไฟฟ้าใต้ดิน และอุโมงค์ลอดทางแยก เป็นต้น
ทั้งนี้มีผู้ประกอบการ 4 ราย ได้แก่ บมจ. ซีฟโก้ บจ. ไทยบาวเออร์ และบจ. อิตัลไทย เทรวี่
และบริษัท

ผลงานที่สำคัญของบริษัทในปี 2547 ได้แก่ โครงการศาลาว่าการ กทม 2 ดินแดง
โครงการรถไฟฟ้า BTS ช่วงภาษีเจริญ โครงการสะพานข้ามแยกสุขสวัสดิ์-พระราม 2
โครงการสะพานข้ามแยกบางขุนเทียน-พระราม 2 โครงการสะพานข้ามแยกฉลองกรุง-สุวินทวงศ์
โครงการสถานีดับเพลิง/กู้ภัย สนามบินสุวรรณภูมิ โรงงาน NSM จ. ชลบุรี คอนโดมิเนียม ศุภาลัย
พรีเมียร์ เพลส อโศก และคอนโดมิเนียม เออร์บาน่า สาทร เป็นต้น

ผลงานที่สำคัญของบริษัทในปี 2548 ได้แก่ โครงการแอร์พอร์ต เรลลิ่ง โครงการศาลปกครอง
ถนนแจ้งวัฒนะ โครงการอาคารโดยสารสนามบินเชียงใหม่ โครงการคอนโดมิเนียม แอล. พี.เอ็น
ปิ่นเกล้า และโครงการโรงงาน TOC Plant 1 เป็นต้น

ในปลายปี 2548 ด้วยความรู้ความสามารถและประสบการณ์ของทีมงาน
บริษัทได้เข้ารับงานก่อสร้างด้วยระบบชิ้นส่วนคอนกรีตหล่อสำเร็จรูป (Prefabricated Concrete
System) ให้แก่โครงการหอพักนักศึกษาตักสิลานคร จังหวัดมหาสารคาม ซึ่งเป็นอาคาร 4
ชั้นจำนวน 15 อาคาร และมีมูลค่าโครงการ 163.5 ล้านบาท

สำหรับภาวะการแข่งขันนั้น เนื่องจากงานภาครัฐบาลและเอกชนได้มีการขยายตัวอย่างต่อเนื่อง
โดยเฉพาะภาครัฐบาล
ซึ่งมีการลงทุนในโครงสร้างและสาธารณูปโภคพื้นฐานขนาดใหญ่และคาดว่าจะต่อเนื่องไปอีกหลายปี
อีกทั้งผู้ประกอบการงานฐานรากมีจำนวนไม่มากราย
ทำให้การแข่งขันของผู้รับเหมางานฐานรากไม่รุนแรงนัก

ความเสี่ยงในการดำเนินธุรกิจของบริษัท ได้แก่

-   ความเสี่ยงจากการพึ่งพาลูกค้ารายใหญ่ โดยปัจจุบันบริษัทมีรายได้จากบมจ. ซิโน-ไทย
    เอ็นจิเนียริ่ง กว่าร้อยละ 70 ของรายได้รวม
    ซึ่งบริษัทคาดว่าบริษัทจะยังคงมีรายได้หลักจากลูกค้ารายนี้ต่อไปในอนาคต อย่างไรก็ตาม
    บริษัทได้ตระหนักถึงความสำคัญในการลดความเสี่ยงโดยมีนโยบายขยายฐานลูกค้าให้มีจำนวนมากขึ้น

-   ความเสี่ยงจากความผันผวนของราคาและอุปทานของวัตถุดิบ
    บริษัทได้ลดความเสี่ยงจากการผันผวนโดยการสั่งซื้อวัตถุดิบบางรายการล่วงหน้าทั้งจำนวน
    และบางรายการทำสัญญากำหนดราคาคงที่ในระยะเวลาหนึ่ง
    โดยบริษัทได้ติดตามราคาวัตถุดิบต่างๆอย่างใกล้ชิด

-   ความเสี่ยงจากการพึ่งพิงผู้จำหน่ายวัตถุดิบ
    บริษัทพยายามรักษาความสัมพันธ์กับผู้จำหน่ายวัตถุดิบมากกว่า 1 ราย
    ซึ่งวัตถุดิบส่วนใหญ่สามารถจัดซื้อได้ภายในประเทศ

-   ความเสี่ยงในการที่ไม่สามารถหางานใหม่ได้ เมื่อโครงการปัจจุบันเสร็จสิ้นแล้ว
    เนื่องจากงานฐานรากมีระยะเวลาโครงการไม่นานนักประมาณ 2-6 เดือนหรือมากที่สุดไม่เกิน
    1 ปี ทำให้บริษัทต้องหาโครงการอย่างต่อเนื่อง
    อย่างไรก็ตามบริษัทคาดว่าจะได้รับประโยชน์จากงานโครงสร้างและสาธารณูปโภคพื้นฐานขนาดใหญ่ของภาครัฐที่จะมีการก่อสร้างอย่างต่อเนื่องไปอีก
    5-7 ปี รวมทั้งงานของภาคเอกชนอื่นๆด้วย

-   ความเสี่ยงจากการพึ่งพิงบุคลากรที่มีความรู้ ความชำนาญในงานฐานราก
    บริษัทจำเป็นต้องอาศัยบุคลากรที่มีความรู้ ความชำนาญในงานด้านต่างๆ
    โดยบริษัทมีนโยบายในการดูแลสวัสดิการของพนักงานและให้ผลตอบแทนที่สามารถแข่งขันกันตลาดได้
    รวมถึงมีการพัฒนาบุคลากรอย่างต่อเนื่อง

-   ความเสี่ยงจากการไม่ได้รับต่อสัญญากับ C.C. Engineering Company บริษัทได้ว่าจ้าง
    C.C. Engineering Company เป็นที่ปรึกษาทางด้านต่างๆเกี่ยวกับงานฐานราก
    โดยมีการทำสัญญาเป็นแบบรายปี อย่างไรก็ตาม บริษัทไม่เคยมีปัญหาในการเจรจาต่อสัญญา

-   ความเสี่ยงจากการก่อสร้างโครงการล่าช้ากว่ากำหนด ซึ่งอาจเกิดจากผู้ว่าจ้าง เช่น
    ส่งมอบพื้นที่ช้า ทำให้อาจส่งผลกระทบต่อระยะเวลา และค่าใช้จ่ายต่างๆ
    โดยบริษัทมีการประชุมวางแผนกับผู้ว่าจ้างอย่างต่อเนื่อง เพื่อลดปัญหาดังกล่าว
    ส่วนการล่าช้าจากบริษัทนั้น เช่นการขาดวัตถุดิบหลัก
    ทำให้ส่งงานไม่ทันเวลาและอาจต้องเสียค่าปรับ
    ซึ่งบริษัทได้ลดความเสี่ยงโดยการสั่งซื้อวัตถุดิบบางรายการล่วงหน้าทั้งจำนวนภายหลังได้รับว่าจ้าง

-   ความเสี่ยงจากการที่ถูกฟ้องร้องหากโครงการมีปัญหา
    ความเสียหายที่เกิดขึ้นกับโครงการมีได้หลายสาเหตุ และอาจก่อความเสียหายกับบุคคลภายนอก
    ซึ่งบริษัทอาจถูกฟ้องร้องได้ อย่างไรก็ตาม
    งานฐานรากเป็นเพียงส่วนหนึ่งของงานก่อสร้างทั้งหมด
    ซึ่งต้องมีการพิสูจน์ถึงสาเหตุของความเสียหายและที่ผ่านมาโครงการของบริษัทยังไม่เคยเกิดความเสียหายและบริษัทไม่เคยถูกฟ้องร้องแต่อย่างใด

  (โปรดดูรายละเอียดเพิ่มเติมได้ในหัวข้อ “ปัจจัยความเสี่ยง” หน้า 2-2)

ปัจจุบัน บริษัทมีทุนจดทะเบียน 150 ล้านบาท แบ่งเป็นหุ้นสามัญจำนวน 150 ล้านหุ้น
มูลค่าที่ตราไว้หุ้นละ 1 บาท โดยมีกลุ่มแสงอารยะกุลเป็นผู้ถือหุ้นใหญ่
ซึ่งมีสัดส่วนการถือหุ้นอยู่ที่ร้อยละ 61.33 บริษัทได้ขายหุ้นแก่ประชาชนทั่วไปจำนวน 35
ล้านหุ้นเมื่อวันที่ 15-16 ธันวาคม 2548 สามารถระดมเงินได้สุทธิ 94 ล้านบาท
และเข้าซื้อขายในตลาดหลักทรัพย์เอ็ม เอ ไอ ครั้งแรกในวันที่ 23 ธันวาคม 2548 ในนาม
“PYLON”

สำหรับผลการดำเนินงานในรอบปี 2548 ที่ผ่านมา บริษัทมีรายได้จากการรับจ้างรวม 281.56
ล้านบาท รายได้รวมทั้งสิ้น 289.44 ล้านบาท กำไรสุทธิเท่ากับ 35.75 ล้านบาท
มีกำไรต่อหุ้นขั้นพื้นฐาน (ถัวเฉลี่ยถ่วงน้ำหนัก) เท่ากับ 0.33 บาทต่อหุ้นหรือถ้าคำนวณแบบ Full
Diluted เท่ากับ 0.24 บาทต่อหุ้น อัตราผลตอบแทนผู้ถือหุ้นเท่ากับร้อยละ 20.67
และอัตราผลตอบแทนจากสินทรัพย์เท่ากับร้อยละ 12.20 ซึ่งลดลงจากปี 2547 เล็กน้อย
เนื่องจากการระดมทุนเข้ามาช่วงใกล้สิ้นปี และส่งผลให้อัตราหนี้สินต่อทุนลดลงเหลือ 0.65
อย่างไรก็ตาม บริษัทมีอัตราเติบโตในกำไรสุทธิและสินทรัพย์ในอัตราร้อยละร้อย

สำหรับโครงการในอนาคต บริษัทยังคงขยายกำลังผลิตเพื่อรองรับงานด้านฐานรากอย่างต่อเนื่อง
และมีโครงการเข้ารับงานก่อสร้างระบบชิ้นส่วนคอนกรีตหล่อสำเร็จรูป (Prefabricated
Concrete System) เพิ่มขึ้น
จากการที่มีผู้ประกอบการหลายรายให้ความสนใจในการก่อสร้างด้วยวิธีดังกล่าว

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)